
Съгласно чл. 15, ал. 1, т. 8 от Закона за пощенските услуги (ЗПУ), Комисията за регулиране на съобщенията (КРС, Комисията) разработва и поддържа регистър на пощенските кодове и приема система за образуване на пощенските кодове на мрежата на пощенския оператор със задължение за извършване на универсалната пощенска услуга и на другите пощенски оператори. Законът предвижда обстоятелствата, вписвани в регистъра, както и условията и редът за неговото създаване, поддържане и ползване, да се определят с наредба на Министерския съвет по предложение на КРС.
Към настоящия момент липсва подзаконов нормативен акт, който да урежда официалния ред за създаване, поддържане, актуализиране и ползване на регистъра на пощенските кодове. Това води до нормативна непълнота относно статута на регистъра, съдържанието на вписваните данни, източниците на информация, реда за актуализация, условията за публичен и служебен достъп, възможностите за автоматизиран електронен обмен, както и процедурите за корекция на грешки, непълноти или несъответствия.
Липсата на нормативно уреден регистър създава практически затруднения в сектора на пощенските услуги. Те се изразяват в неточности при точната адресна идентификация, проверката и валидирането на пощенски кодове, както и при обработката, сортирането и доставката на пощенски пратки. Наличието на неточна, непълна или неуеднаквена адресна информация води до риск от грешки, забавяния, върнати пратки, допълнителни логистични разходи и по-ниска ефективност при предоставянето на пощенски и куриерски услуги.
Необходимостта от приемането на наредбата не се ограничава единствено до сектора на пощенските услуги. Единната и актуална справочна информация за пощенските кодове и свързаната с тях адресна информация има значение и за електронната търговия, административното обслужване, електронното управление, дейността на държавните органи и общините, обмена на данни между регистри и информационни системи, както и за службите за спешна помощ и службите за сигурност.
С проекта на наредба се цели създаване на подзаконова нормативна рамка за официалното функциониране на Регистъра на пощенските кодове в Република България като единен, пълен, актуален и достъпен източник на справочна информация за пощенските кодове и свързаната с тях адресна информация.
Основните цели на проекта са:
– да се уредят условията и редът за създаване, поддържане, актуализиране и ползване на регистъра на пощенските кодове;
– да се определят обстоятелствата, вписвани в регистъра, както и източниците на информация за неговото поддържане;
– да се регламентират правомощията и отговорностите на КРС във връзка с администрирането, актуализирането и осигуряването на достъп до регистъра;
– да се осигури публичен достъп до справочна информация за пощенските кодове и свързаната с тях адресна информация;
– да се създадат условия за служебен достъп и автоматизиран електронен обмен на данни с други регистри и информационни системи;
– да се уреди ред за подаване и разглеждане на сигнали за грешки, непълноти или несъответствия в регистъра;
– да се създаде функционална връзка между Регистъра на пощенските кодове и системата за образуване на пощенските кодове, приемана от КРС.
За прилагането на проекта на акт не са необходими допълнителни разходи, трансфери или други плащания от държавния бюджет. Не се предвижда необходимост от допълнително финансиране извън утвърдения бюджет на Комисията.
Необходимите организационни, технически и съпътстващи финансови ресурси за създаването, поддържането и интеграцията на Регистъра на пощенските кодове, включително чрез RegiX и/или други интерфейси за електронен обмен на данни, ще бъдат обезпечени от КРС чрез организационни промени, оптимизиране на вътрешните процеси и използване на наличния административен, технически и финансов ресурс в рамките на утвърдения бюджет на Комисията.
С приемането на наредбата ще се създаде нормативна основа за официалното функциониране на Регистъра на пощенските кодове като единен, актуален и достъпен източник на справочна информация. Това ще позволи по-точна идентификация на адресируемите обекти и по-надеждно използване на пощенските кодове от пощенските оператори, гражданите, бизнеса, държавните органи, общините и други заинтересовани лица.
В областта на пощенските услуги се очаква регистърът да подпомогне по-точната обработка, сортиране и доставка на пощенски пратки, да намали риска от грешни или забавени доставки и да създаде условия за по-ефективна логистика и по-добро качество на обслужване. За пощенските оператори това ще има значение както при ежедневната обработка на пратки, така и при интеграцията на вътрешните им информационни системи със справочни и навигационни решения.
Очакваният положителен ефект обхваща различни сфери. За бизнеса и електронната търговия регистърът ще създаде условия за по-точна проверка и валидиране на адресна информация, намаляване на върнатите пратки, ограничаване на логистичните разходи и по-ефективна обработка на поръчки. За държавните органи и общините ще създаде предпоставки за по-добро административно обслужване, уеднаквяване на адресната информация и по-надежден обмен на данни между информационни системи. За службите за спешна помощ и сигурност по-точната адресна идентификация ще подпомогне идентифицирането на адреси и по-ефективната реакция при инциденти. В по-широк план наличието на единен официален източник на актуална информация за пощенските кодове ще създаде предпоставки за повишаване на оперативната съвместимост между информационните системи и за развитието на процесите по цифровизация в публичния и частния сектор, като по този начин значението на регистъра надхвърля непосредственото му приложение в областта на пощенските услуги.
Чрез възможностите за публичен достъп, служебен достъп и автоматизиран електронен обмен на данни, включително чрез RegiX и/или други интерфейси, ще се подпомогнат оперативната съвместимост, еднократното събиране и многократното използване на данни, както и намаляването на ръчните проверки и несъответствията между различни информационни масиви.
Проектът не създава нов разрешителен, регистрационен или лицензионен режим за извършване на стопанска дейност. За физическите лица не възниква административна тежест, тъй като публичният достъп до справочна информация от регистъра ще бъде свободен, безплатен и няма да изисква регистрация. За пощенските оператори е възможно да възникне ограничена еднократна административна тежест, свързана със заявяване на достъп и подготовка на необходимата информация за автоматизиран електронен обмен на данни, която е оценена чрез Модела на стандартните разходи в частичната предварителна оценка на въздействието.
Проектът на постановление и проектът на наредба не въвеждат изисквания на правото на Европейския съюз и с тях не се извършва транспониране на директива или прилагане на регламент на Европейския съюз.
Материята относно създаването, поддържането и ползването на регистър на пощенските кодове е от компетентността на държавите членки. Проектът не противоречи на правото на Европейския съюз и е съобразен с принципите на електронното управление, оперативната съвместимост, прозрачността, достъпността и защитата на данните.
С оглед на това не е необходимо изготвяне на справка за съответствие с правото на Европейския съюз.

